ધન : તા. 12 અને 13 સાંજ સુધી આપે સંબંધોને સાચવવા પડશે. ખાસ કરીને તમારા શબ્દોનું ખોટુ અર્થઘટન થતા કોઈને મનદુઃખ થાય અથવા ગેરસમજના કારણે તણાવ વધે તેવી શક્યતા છે. આર્થિક મોરચે આ સમય મધ્યમ ફળદાયી રહેશે. આપ કોઈ મિટિંગમાં ભાગ લેશો. તમે જેમને સૌથી નીકટના માનો છો તેમના પર ભરોસો રાખશો. જોકે, બીજાના ભરોસે રહેવાના બદલે શક્ય હોય તો દરેક બાબતોમાં પોતે પણ રસ લેજો અને દરેક પાસાથી અવગત રહેજો તેવી સલાહ છે. પિતાની તબિયતની કાળજી લેવી પડશે. વિદેશયાત્રામાં તકલીફો આવે. ધાર્મિક યાત્રાના યોગો બને. તા. 14 અને 15 દરમિયાન આપના માટે માન-પ્રતિષ્ઠાના દિવસો રહેશે. અત્યાર સુધી તમે કરેલા કાર્યો અને કામમાં તમારી ચોક્કસાઈની પ્રસંશા થશે. કામમાં વ્યસ્તતા વધુ રહેશે જેથી આપ્તજનોને કદાચ અપેક્ષા કરતા ઓછો સમય આપશો. જોકે, આપની આ વ્યસ્તતા તથા મહેનત આપને અપેક્ષિત સફળતા અપાવશે. ઉઘરાણી માટે અનુકૂળ સમય હોવાથી આ દિશામાં પ્રયાસ આરંભી શકો છો. વ્યવસાયિક પ્રવૃત્તિઓ સફળતાપૂર્વક પાર પાડી શકશો. તા. 16, 17 અને 18 દરમિયાન સમય અતિ શુભ રહેશે. કોર્ટ -કચેરીના કાર્યો તથા કાનૂની દાવામાં ચુકાદો આપના તરફી રહેશે. સંતાનોની બાબતમાં રાહત અનુભવશો. પૈતૃક સંપત્તિનો વિવાદ ચાલતો હોય તો ઉકેલ આવે.